Әлфия Галимова

Әлфия Галимова, Әлфия Әхәт (Габделәхәт) кызы Галимова (1922 елның 30 мае, СССР, РСФСР, Татарстан АССР, Казан ― 2015 елның 25 марты, РФ, ТР, Казан) ― җырчы (лирик-колоратур сопрано), Татарстан АССР халык артисты (1985).

 Тәрҗемәи хәле 
1922 елның 30 маенда Казанда (вариант: Кама Тамагы районы Олы Карамалы авылындаГалимова Альфия Ахметовна. «Милләттәшләр» порталы) туган. Бабасы моңлы тавыш белән азан әйтүче мулла булган, җырчы тавышы шуннан килә дип исәплиГалимова Альфия Ахметовна. kazan-opera.ru. Урта мәктәпне Әлфия Буада тәмамлаган. Аннары Кайбыч урман хуҗалыгы авылында яшәгән. Казанга 1944 елның җәендә килә. Горький урамында Камал театры янәшәсендә ГИТИС театр студиясенә һәм Мәскәү консерваториясенә укырга керергә чакыручы афишаны күреп, театрга драма студиясенә керергә дип килә. Әмма аңа жюри (Фәхри Насретдинов, Нәҗип Җиһанов, Асия Измайлова) Мәскәү дәүләт консерваториясенә укырга керү өчен конкурста вокалчы буларак катнашырга тәкъдим итә. Әлфия Мансур Мозаффаровның «Җиләк җыйганда» җырын башкарып, өч турны да үтә һәм 400 кешедән сайлап алынган 25 кешелек төркемгә керә. Мәскәүгә төркем 1944 елның декабрендә китә, укулар 1945 елда башлана. Дүртенче курста укыганда, Әлфияне (аның белән бергә Венера Шәрипованы, Василий Жарковны) театр студиясеннән Мәскәү дәүләт консерваториясенең вокал факультетына күчерәләр. 1950 елда Мәскәү дәүләт консерваториясен (Д. Б. Белявскаяның ), 1963 елда Мәскәү консерваториясендә аспирантура (җитәкчесе шул ук) тәмамлаган.

1950-1961 елларда – Муса Җәлил исемендәге Татар дәүләт опера һәм балет театры солисты. Җырчы үзенең дебюты дип Глинканың «Иван Сусанин»ында Антонида партиясен саный. Аның беренче рольләренең берсе – Бизеның «Кармен»ында Фраскита партиясе. «Севильский цирюльник», «Иван Сусанин», «Алтынчәч», «Башмагым», «Снегурочка» һ. б. спектакльләрендә җырчы төп партияләрне башкараРәмзия Такташ.   Галимова Альфия Ахметовна (Габдельахатовна).  Казанский театральный музей.

1961-1963 елларда Мәскәү дәүләт консерваториясендә (фәнни җитәкчесе Д. Б. Белявская) аспирантурада укый.

1964-1965 елларда – Казан музыка училищесы педагогы.

1966-1986 елларда – Габдулла Тукай исемендәге Татар дәүләт филармониясенең Әдәби-музыкаль лекторие солисты. Егерме ел дәвамында ул, филармониянең әдәби-музыкаль-лекторие солисткасы-вокалисты булып, татар, рус, чит ил музыкасын пропагандалый. Г. Тукай исемендәге Татар дәүләт филармониясендә эшләгән елларда Әлфия Галимова зур концерт эшчәнлеге алып бара, концертлар белән КамАЗ төзүчеләренә, нефтьчеләргә һәм республика химиклары янына чыгып китә. Ул шулай ук Татарстанның авыл районнарында көтеп алынган кунак булаГалимова Альфия Ахатовна.  tatfil.ru. Татар, рус һәм чит ил композиторларының классик әсәрләре белән беррәттән, җырчы «Гөлҗамал», «Уел», «Зөбәрҗәт» һ. б. татар халык җырларын да башкара.

Ә. Галимова – Рөстәм Яхинның «Галия җыры»н (Гадел Кутуй әсәре буенча «Тапшырылмаган хатлар» радиоспектаклендә), «Укытучы кыз» җырын, «Дулкыннар, дулкыннар»  (Муса Җәлил сүзләре) җырын беренч башкаручы. Р. Яхинның шулай ук «Күңелемдә яз», «Тургай», «Бакчамдагы чияләр», «Нәни Чапай», «Забавный случай» һ.б. җырларын да башкарган. 

 Бүләкләре, мактаулы исемнәре 
 1957 – Татарстан АССРның атказанган артисты 
 1985 – Татарстан АССРның халык артисты   Альфия Ахатовна Галимова. Кино-Театр.Ру
 Хәтер 
Кама Тамагы туган якны өйрәнү музееның «Кама Тамагы горурлыгы» дигән бүлегендә, Р. Сәгъдиев, Ф. Йосыпов, И. Гази, Т. Миңнуллин, А. Салмин, Б. Урманче, Ф. Сөләйманова һ. б. белән беррәттән, җырчы Ә. Ә. Галимова турында да материаллар куелган.

 Искәрмәләр 

 Әдәбият 
 Альфия Ахатовна Галимова . // Рустем Яхин. Материалы. Письма. Воспоминания (сост. Ю. Н. Исанбет, К. С. Тазиева). К.: ТКН, 2002. – 431 с.  ISBN 5-298-01130-6

 Сылтамалар 

 Альфия Галимова. Кино-Театр.Ру

 Моны да карагыз 

Төркем:Татар җырчылары
Төркем:ТАССР халык артистлары
Төркем:Мәскәү  консерваториясен тәмамлаучылар
Төркем:Шәхесләр:Муса Җәлил исемендәге Татар дәүләт опера һәм балет театры
Төркем:Шәхесләр:Татар дәүләт филармониясе
Төркем:Сопранолар